b'\n_START_ARTICLE_\nUnivelka\n_START_PARAGRAPH_\nUnivelka (tunnetaan my\xc3\xb6s nimill\xc3\xa4 univaje ja unenpuute) on unen saannin ja tarpeen v\xc3\xa4linen ep\xc3\xa4suhta, joka johtuu univajeesta. Univaje merkitsee nukkumattomuudesta johtuvaa v\xc3\xa4symyst\xc3\xa4. Univajetta kertyy, kun ihminen ei saa unta, vaikka h\xc3\xa4n sit\xc3\xa4 tarvitsisi. Silloin ihminen valvoo tahallisesti tai tahattomasti (unettomuus). Tavallisesti univelka huomataan vasta silloin, kun sit\xc3\xa4 on kertynyt pidemm\xc3\xa4n aikaa. Riitt\xc3\xa4v\xc3\xa4 uni on sellainen m\xc3\xa4\xc3\xa4r\xc3\xa4 unta, joka takaa optimaalisen toimintakyvyn seuraavana p\xc3\xa4iv\xc3\xa4n\xc3\xa4. Univaje siis m\xc3\xa4\xc3\xa4ritelm\xc3\xa4ns\xc3\xa4kin mukaan haittaa ihmisen toimintakyky\xc3\xa4.\n_START_SECTION_\nTerveyshaitta\n_START_PARAGRAPH_\nUnivaje heikent\xc3\xa4\xc3\xa4 henkist\xc3\xa4 suorituskyky\xc3\xa4 ja lis\xc3\xa4\xc3\xa4 Alzheimerin taudin, ylipainon, syd\xc3\xa4nsairauksien, diabeteksen ja aivoverenkierron h\xc3\xa4iri\xc3\xb6iden riski\xc3\xa4. Univaje aiheuttaa elimist\xc3\xb6n tulehdusten aktivoitumista, heikent\xc3\xa4\xc3\xa4 vastustuskyky\xc3\xa4, pienent\xc3\xa4\xc3\xa4 kasvuhormonin tuotantoa ja sokerinsietokyky\xc3\xa4. Univaje johtaa  usein stressiin, ylipainoon, muistin, tarkkaavaisuuden ja p\xc3\xa4\xc3\xa4ttelykyvyn heikentymiseen sek\xc3\xa4 tapaturmiin. Liika valvominen aiheuttaa torkahtelua, \xc3\xa4rtymyst\xc3\xa4, keskittymiskyvyn heikkenemist\xc3\xa4 ja kipukynnyksen alenemista. Voi esiinty\xc3\xa4 my\xc3\xb6s mikrounia. 24 tunnin valvominen vastaa promillen alkoholihumalaa. Elimist\xc3\xb6 pyrkii turvaamaan riitt\xc3\xa4v\xc3\xa4n unensaannin homeostaattisen s\xc3\xa4\xc3\xa4telymekanismin avulla: jos valvoo normaalia pitemp\xc3\xa4\xc3\xa4n, my\xc3\xb6s nukkuu pitemp\xc3\xa4\xc3\xa4n ja uni on syvemp\xc3\xa4\xc3\xa4. Suuri univelka ei normalisoidu viel\xc3\xa4 yhden y\xc3\xb6n pitkill\xc3\xa4 unilla. Jatkuva univelka est\xc3\xa4\xc3\xa4 normaaliin unirytmiin p\xc3\xa4\xc3\xa4semist\xc3\xa4. Univelka on nukuttava pois. Yleisest\xc3\xa4 tiedosta poiketen unta voi nukkua ennalta "varastoon".  Kuitenkaan ennalta nukkumista ei voida pit\xc3\xa4\xc3\xa4 pysyv\xc3\xa4n\xc3\xa4 ratkaisuna uniongelmille. Unirytmin s\xc3\xa4\xc3\xa4nn\xc3\xb6llisyys on t\xc3\xa4rke\xc3\xa4\xc3\xa4.\n_START_SECTION_\nSuorituskyvyn lasku\n_START_PARAGRAPH_\nSuorituskyky heikkenee jo 4\xe2\x80\x935 tunnin y\xc3\xb6ty\xc3\xb6n j\xc3\xa4lkeen, 12 tunnin j\xc3\xa4lkeen tapaturmariski on kaksinkertainen ja 16 tunnin lopussa kolminkertainen normaaliin verrattuna. Lis\xc3\xa4ksi valvomisajan pidentyess\xc3\xa4 virheiden m\xc3\xa4\xc3\xa4r\xc3\xa4 kasvaa. Monet auto-onnettomuudet ovat johtuneet liiasta valvomisesta.  Liian pitk\xc3\xa4 valvominen laskee kehon vastustuskyky\xc3\xa4 ja voi johtaa kuolemaan elimist\xc3\xb6n immuniteettikyvyn laskettua.\n_START_SECTION_\nUhka immuunij\xc3\xa4rjestelm\xc3\xa4lle\n_START_PARAGRAPH_\nKalifornian yliopiston Cousins Centren tutkimuksessa tutkittiin unen vaikutusta immuunij\xc3\xa4rjestelm\xc3\xa4\xc3\xa4n. Yhdenkin y\xc3\xb6n univajeen huomattiin heikent\xc3\xa4v\xc3\xa4n immuunij\xc3\xa4rjestelm\xc3\xa4\xc3\xa4. Jopa muutama valvottu tunti keskell\xc3\xa4 y\xc3\xb6t\xc3\xa4 voi aktivoida immuunij\xc3\xa4rjestelm\xc3\xa4n hy\xc3\xb6kk\xc3\xa4\xc3\xa4m\xc3\xa4\xc3\xa4n omia kudoksia vastaan. Pitk\xc3\xa4kestoisen univajeen terveysongelmat on tunnettu jo pitk\xc3\xa4\xc3\xa4n, mutta uutta on se, ett\xc3\xa4 pienikin univelka heikent\xc3\xa4\xc3\xa4 terveytt\xc3\xa4. Naiset ovat miehi\xc3\xa4 herkempi\xc3\xa4 univajeen aiheuttamille tulehduksille. Tutkimus selitt\xc3\xa4\xc3\xa4, miksi univaje on niin haitallinen terveydelle ja kuinka paras l\xc3\xa4\xc3\xa4ke univajeen aiheuttamille terveyshaitoille on hyv\xc3\xa4 y\xc3\xb6uni._NEWLINE_Koska univaje aiheuttaa useita ep\xc3\xa4edullisia muutoksia my\xc3\xb6s verenpaineessa, sis\xc3\xa4lmyshermoston toiminnassa, sokeriaineenvaihdunnassa ja hormonierityksess\xc3\xa4, unenpuute voi olla my\xc3\xb6s diabeteksen riskitekij\xc3\xa4. Kroonisen univajeen yleisimm\xc3\xa4t syyt ovat nykyisin ty\xc3\xb6stressi ja ep\xc3\xa4s\xc3\xa4\xc3\xa4nn\xc3\xb6lliset ty\xc3\xb6ajat. L\xc3\xa4pi vuorokauden k\xc3\xa4ynniss\xc3\xa4 oleva yhteiskunta on lis\xc3\xa4nnyt vuoro- ja y\xc3\xb6t\xc3\xb6it\xc3\xa4, jotka n\xc3\xa4ytt\xc3\xa4v\xc3\xa4t aiheuttavan terveyshaittoja. Uni tulisi nostaa terveyskasvatuksessa samaan asemaan liikunnan ja terveellisen ravinnon kanssa, ja ty\xc3\xb6terveyshuollossa tulisi ty\xc3\xb6aikojen kuormittavuutta arvioida nykyist\xc3\xa4 enemm\xc3\xa4n. _NEWLINE_Unih\xc3\xa4iri\xc3\xb6t liittyv\xc3\xa4t usein neurologisiin ongelmiin, kuten autismin kirjon oireyhtymiin ja ADHD:hen, sek\xc3\xa4 psykiatrisiin ongelmiin, kuten masennukseen. N\xc3\xa4iss\xc3\xa4 univajeen vaikutus on kaksisuuntainen. Neuropsykiatrinen oire aiheuttaa univajetta, joka puolestaan lis\xc3\xa4\xc3\xa4 lapsilla mm. ylivilkkautta ja haastavaa k\xc3\xa4yt\xc3\xb6st\xc3\xa4.\n_START_SECTION_\nUnen merkitys hyvinvoinnille\n_START_PARAGRAPH_\nUnivajetta lis\xc3\xa4\xc3\xa4v\xc3\xa4t monet unta h\xc3\xa4iritsev\xc3\xa4t tekij\xc3\xa4t, kuten vuoroty\xc3\xb6. Terveydenhuollon ammateissa aamu- ja iltavuorot ovat ep\xc3\xa4loogisia. Teollisuudessa vuoroty\xc3\xb6rytmi on parempi. Unen ja unih\xc3\xa4iri\xc3\xb6iden tutkimus tuottaa jatkuvasti uutta tietoa. Ihmisen toimintaa s\xc3\xa4\xc3\xa4televien kellogeenien l\xc3\xb6ytyminen on merkitt\xc3\xa4v\xc3\xa4sti vauhdittanut unitutkimusta. T\xc3\xa4m\xc3\xa4n kellon rytmih\xc3\xa4iri\xc3\xb6t eiv\xc3\xa4t kuitenkaan h\xc3\xa4iritse pelk\xc3\xa4st\xc3\xa4\xc3\xa4n unta vaan vaikuttavat koko elimist\xc3\xb6\xc3\xb6n, jopa solujen jakautumiseen. Liian lyhyt (alle 6 tuntia) tai liian pitk\xc3\xa4 (yli 9 tuntia) y\xc3\xb6uni on liitetty moniin terveyshaittoihin, kuten masennukseen. Jo runsaan tunnin vuorokautinen jatkuva univaje n\xc3\xa4ytt\xc3\xa4\xc3\xa4 ennustavan lapsilla lihavuutta.  _NEWLINE_Unenpuute rappeuttaa my\xc3\xb6s seksiel\xc3\xa4m\xc3\xa4\xc3\xa4. Merkitt\xc3\xa4v\xc3\xa4 osa amerikkalaisista on jatkuvasti niin v\xc3\xa4syneit\xc3\xa4, ett\xc3\xa4 se aiheuttaa jo ongelmia parisuhteessa. Suurimmalla osalla Yhdysvaltain aikuisista on uniongelmiin liittyvi\xc3\xa4 oireita, joita useimmat eiv\xc3\xa4t kuitenkaan tunnista ongelmaksi. Liki nelj\xc3\xa4sosa avioliitossa tai muussa parisuhteessa el\xc3\xa4vist\xc3\xa4 ilmoitti, ett\xc3\xa4 v\xc3\xa4symys v\xc3\xa4hent\xc3\xa4\xc3\xa4 heid\xc3\xa4n seksiel\xc3\xa4m\xc3\xa4\xc3\xa4ns\xc3\xa4 tai on vienyt kokonaan mielenkiinnon seksiin.\n_START_SECTION_\nUnivaje lapsilla\n_START_PARAGRAPH_\nSuomalaiset lapset nukkuvat vuorokaudessa keskim\xc3\xa4\xc3\xa4rin tunnin v\xc3\xa4hemm\xc3\xa4n kuin eurooppalaiset lapset yleens\xc3\xa4. Tarkkaa unim\xc3\xa4\xc3\xa4r\xc3\xa4\xc3\xa4 on kuitenkin vaikea m\xc3\xa4\xc3\xa4ritell\xc3\xa4, sill\xc3\xa4 yksil\xc3\xb6llinen unentarve vaihtelee. Seitsenvuotiaista lapsista suurimmalle osalle riitt\xc3\xa4v\xc3\xa4t 9-11 tunnin y\xc3\xb6unet. I\xc3\xa4n my\xc3\xb6t\xc3\xa4 unen tarve pikkuhiljaa v\xc3\xa4henee. Kun lapsella on k\xc3\xa4yt\xc3\xb6sh\xc3\xa4iri\xc3\xb6it\xc3\xa4 ja levottomuutta, pit\xc3\xa4isi kodeissa, kouluissa ja kouluterveydenhuollossa selvitt\xc3\xa4\xc3\xa4 aluksi, saako h\xc3\xa4n riitt\xc3\xa4v\xc3\xa4sti unta._NEWLINE_Unih\xc3\xa4iri\xc3\xb6t ja unenpuute vaikuttaa lapsiin eri tavalla kuin aikuisiin. Huonosti nukkunut aikuinen on v\xc3\xa4synyt, mutta lapsella unih\xc3\xa4iri\xc3\xb6 voi ilmet\xc3\xa4 levottomuutena ja k\xc3\xa4ytt\xc3\xa4ytymisoireina. Lapsilla p\xc3\xa4iv\xc3\xa4v\xc3\xa4symys voi puuttua tyystin. Sen sijaan lapsilla tuppaa unen puutteen yhteydess\xc3\xa4 esiintym\xc3\xa4\xc3\xa4n ylivilkkautta, k\xc3\xa4yt\xc3\xb6sh\xc3\xa4iri\xc3\xb6it\xc3\xa4, keskittymisvaikeuksia ja sosiaalisia ongelmia. Unitutkijoiden mukaan aikuistenkin tulisi nukkua vuorokaudessa 7-9 tuntia.  _NEWLINE_V\xc3\xa4symyksen sijaan lapsilla ilmenee levottomuutta ja k\xc3\xa4ytt\xc3\xa4ytymisongelmia, jotka johtavat helposti moniin sosiaalisiin ongelmiin. Jos lapsella ilmenee p\xc3\xa4ivisin levottomuutta, k\xc3\xa4yt\xc3\xb6sh\xc3\xa4iri\xc3\xb6it\xc3\xa4, keskittymisvaikeuksia tai masennusoireita, liian lyhyen y\xc3\xb6unen tai nukkumisvaikeuksien mahdollisuus on syyt\xc3\xa4 ottaa huomioon. Toisaalta on muistettava my\xc3\xb6s se mahdollisuus, ett\xc3\xa4 kaksi tai useampia itsen\xc3\xa4isi\xc3\xa4 sairauksia esiintyy samanaikaisesti. Taustalla voi olla esimerkiksi huomaamatta j\xc3\xa4\xc3\xa4nyt masennus. Lasten nukkumisvaikeuksia selvitett\xc3\xa4ess\xc3\xa4 on syyt\xc3\xa4 kysy\xc3\xa4 my\xc3\xb6s lapsen omaa mielipidett\xc3\xa4, sill\xc3\xa4 vanhemmat eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 ole tietoisia varsinkaan v\xc3\xa4h\xc3\xa4n isompien lasten nukkumisvaikeuksista.\n_START_SECTION_\nKoululaisen psyykkinen oireilu\n_START_PARAGRAPH_\nKoululaisen k\xc3\xa4yt\xc3\xb6sh\xc3\xa4iri\xc3\xb6t voivat kieli\xc3\xa4 liian lyhyest\xc3\xa4 y\xc3\xb6unesta. Lasten nukkumish\xc3\xa4iri\xc3\xb6ill\xc3\xa4 on yhteys p\xc3\xa4iv\xc3\xa4aikaiseen psyykkiseen oireiluun. Suomalaisista ala-asteik\xc3\xa4isist\xc3\xa4 koululaisista 20-30 prosentilla esiintyy eriasteisia nukkumisvaikeuksia, ja n\xc3\xa4m\xc3\xa4 vaikeudet n\xc3\xa4ytt\xc3\xa4v\xc3\xa4t olevan yhteydess\xc3\xa4 lis\xc3\xa4\xc3\xa4ntyneeseen p\xc3\xa4iv\xc3\xa4aikaiseen psyykkiseen oireiluun kouluissa. Lapsilla, joilla on nukkumisvaikeuksia tai jotka nukkuvat lyhyit\xc3\xa4 y\xc3\xb6unia, esiintyy keskim\xc3\xa4\xc3\xa4r\xc3\xa4ist\xc3\xa4 enemm\xc3\xa4n masennusoireita, ylivilkkautta, k\xc3\xa4yt\xc3\xb6sh\xc3\xa4iri\xc3\xb6it\xc3\xa4 ja kouluongelmia. Kaikkein altteimpia p\xc3\xa4iv\xc3\xa4aikaisille ongelmille olivat ne lapset, jotka nukkuivat huonosti joka y\xc3\xb6. Hankalien unih\xc3\xa4iri\xc3\xb6iden hoito lievitt\xc3\xa4\xc3\xa4 p\xc3\xa4iv\xc3\xa4aikaista oireilua varsin lyhyess\xc3\xa4 ajassa. Melatoniinin on todettu auttavan mm. lapsia, joilla on Aspergerin oireyhtym\xc3\xa4 ja jotka k\xc3\xa4rsiv\xc3\xa4t unih\xc3\xa4iri\xc3\xb6ist\xc3\xa4._NEWLINE_Stakesin Kouluterveyskyselyt nelj\xc3\xa4nnesvuosisadan ajalta osoittavat, ett\xc3\xa4 v\xc3\xa4h\xc3\xa4inen uni aiheuttaa lasten psykosomaattista oireilua ja masennusta. Liiallinen valvominen aiheuttaa koululaisilla \xc3\xa4rtyneisyytt\xc3\xa4, kiukunpurkauksia, oppimisvaikeuksia ja masentuneisuutta. Oireilu lis\xc3\xa4\xc3\xa4ntyi jopa nelinkertaisesti, kun y\xc3\xb6unet v\xc3\xa4heniv\xc3\xa4t parilla tunnilla. WHO:n koululaistutkimus kertoo, ett\xc3\xa4 alle 7 tuntia nukkuvien osuus kasvoi puolella viime vuosituhannen lopussa. Samaisen tutkimuksen mukaan nelj\xc3\xa4nnes 11-vuotiaista oli v\xc3\xa4synyt l\xc3\xa4hes jokaisena kouluaamuna. Nuokkuminen lis\xc3\xa4\xc3\xa4ntyi murrosi\xc3\xa4n my\xc3\xb6t\xc3\xa4. L\xc3\xa4hes puolet koululaisista valitti aamuv\xc3\xa4symyst\xc3\xa4 ._NEWLINE_Lapsen nukkumisvaikeudet voivat johtua somaattisista sairauksista, kuten esimerkiksi infektiosta. My\xc3\xb6s \xc3\xa4idin raskauden aikainen infektio saattaa altistaa lapsen my\xc3\xb6hemmin unih\xc3\xa4iri\xc3\xb6ille. Psyykkisten ja neurologisten sairauksien vaikutus voi olla kaksisuuntainen. Ne altistavat unih\xc3\xa4iri\xc3\xb6ille, joka aiheuttaa puolestaan erityisesti masennusta. Masentuneista lapsista yli puolella on univaikeuksia. Merkitt\xc3\xa4v\xc3\xa4 osa unih\xc3\xa4iri\xc3\xb6ist\xc3\xa4 on kuitenkin itsen\xc3\xa4isi\xc3\xa4 oireita, joihin ei v\xc3\xa4ltt\xc3\xa4m\xc3\xa4tt\xc3\xa4 ole yht\xc3\xa4 syyt\xc3\xa4 tai selityst\xc3\xa4. Jos lapsi voi hyvin ja jaksaa k\xc3\xa4yd\xc3\xa4 koulussa, voidaan aika turvallisesti ajatella, ett\xc3\xa4 unih\xc3\xa4iri\xc3\xb6 on liev\xc3\xa4 ja hyv\xc3\xa4nlaatuinen tila, joka itsest\xc3\xa4\xc3\xa4n korjaantuu ajan my\xc3\xb6t\xc3\xa4. Mutta jos p\xc3\xa4iv\xc3\xa4aikaisia ongelmia on, silloin asiaan olisi hyv\xc3\xa4 paneutua tarkemmin.\n_START_SECTION_\nUni ja mediat\n_START_PARAGRAPH_\nKoululaisista per\xc3\xa4ti joka toinen oppilas tuntee itsens\xc3\xa4 usein v\xc3\xa4syneeksi, koska y\xc3\xb6uni j\xc3\xa4\xc3\xa4 liian lyhyeksi television katselun, tietokoneen k\xc3\xa4yt\xc3\xb6n tai puhelimen takia. Tekstiviestit aiheuttavat merkitt\xc3\xa4v\xc3\xa4\xc3\xa4 unen h\xc3\xa4iri\xc3\xb6t\xc3\xa4 jopa puolella teini-ik\xc3\xa4isist\xc3\xa4. Television iltaohjelmien katsominen lis\xc3\xa4\xc3\xa4 huomattavasti 5-6-vuotiaiden lasten unih\xc3\xa4iri\xc3\xb6it\xc3\xa4. Aktiivinen televisionkatselu on yhteydess\xc3\xa4 lyhyemp\xc3\xa4\xc3\xa4n y\xc3\xb6uneen ja nukahtamisvaikeuksiin. Unih\xc3\xa4iri\xc3\xb6it\xc3\xa4 lis\xc3\xa4\xc3\xa4 erityisesti ohjelmien katselu yksin ja juuri ennen nukkumaanmenoa. Television katselu yksin nukkumaanmenoaikaan on yleisemp\xc3\xa4\xc3\xa4 silloin, kun lapsella on televisio omassa huoneessaan. Lasten-ohjelmien katsominen ei sen sijaan y\xc3\xb6unta n\xc3\xa4yt\xc3\xa4 viev\xc3\xa4n. _NEWLINE_Tutkijat suosittelevat lasten p\xc3\xa4ivitt\xc3\xa4isen televisionkatselun rajoittamista yhteen tuntiin. Aikuisten tulisi my\xc3\xb6s valvoa, mit\xc3\xa4 ohjelmia lapset katsovat. Mit\xc3\xa4 useampia erityyppisi\xc3\xa4 aikuisten ohjelmia lapset seurasivat, sit\xc3\xa4 enemm\xc3\xa4n heill\xc3\xa4 oli unih\xc3\xa4iri\xc3\xb6it\xc3\xa4. Jos lapset olivat television vaikutuspiiriss\xc3\xa4 yli 2 tuntia p\xc3\xa4iv\xc3\xa4ss\xc3\xa4 tai jos he saivat katsoa paljon aikuisten ohjelmia, unih\xc3\xa4iri\xc3\xb6iden riski kolminkertaistui. _NEWLINE_Unih\xc3\xa4iri\xc3\xb6iden m\xc3\xa4\xc3\xa4r\xc3\xa4\xc3\xa4 lis\xc3\xa4\xc3\xa4 selv\xc3\xa4sti my\xc3\xb6s passiivinen televisionkatselu. Televisiota ei pit\xc3\xa4isi my\xc3\xb6sk\xc3\xa4\xc3\xa4n j\xc3\xa4tt\xc3\xa4\xc3\xa4 auki silloin, kun sit\xc3\xa4 ei katsella, sill\xc3\xa4 tahaton ruudun informaatiovirralle altistuminen lyhent\xc3\xa4\xc3\xa4 lapsen unta ja lis\xc3\xa4\xc3\xa4 lapsen muita unih\xc3\xa4iri\xc3\xb6it\xc3\xa4, kuten nukahtamisvaikeuksia ja y\xc3\xb6llisi\xc3\xa4 kauhukohtauksia. _NEWLINE_Unih\xc3\xa4iri\xc3\xb6ill\xc3\xa4 on yhteys my\xc3\xb6s huonoon koulumenestykseen. Riitt\xc3\xa4m\xc3\xa4t\xc3\xb6n y\xc3\xb6uni voi n\xc3\xa4ky\xc3\xa4 esimerkiksi p\xc3\xa4iv\xc3\xa4v\xc3\xa4symyksen\xc3\xa4, levottomuutena, keskittymisvaikeuksina, alakuloisuutena, p\xc3\xa4\xc3\xa4ns\xc3\xa4rkyn\xc3\xa4 tai muina kipuina. Univaje on yhteydess\xc3\xa4 my\xc3\xb6s lis\xc3\xa4\xc3\xa4ntyneeseen psyykkiseen oireiluun koulussa. _NEWLINE_Liian v\xc3\xa4h\xc3\xa4n tai huonosti nukkuvilla lapsilla on tavanomaista enemm\xc3\xa4n masennusoireita, keskittymisvaikeuksia, ylivilkkautta, k\xc3\xa4yt\xc3\xb6sh\xc3\xa4iri\xc3\xb6it\xc3\xa4 ja kouluongelmia. Lasten unih\xc3\xa4iri\xc3\xb6t ja unenpuute voivat ilmet\xc3\xa4 toisin kuin aikuisilla eli v\xc3\xa4symyksen sijaan psyykkisin\xc3\xa4 oireina. Univaikeuksia hoidettaessa pit\xc3\xa4\xc3\xa4 kysy\xc3\xa4 my\xc3\xb6s lapsen omaa mielipidett\xc3\xa4. Lasten unih\xc3\xa4iri\xc3\xb6iden taustalla voi olla my\xc3\xb6s sairaus. _NEWLINE_Hyvi\xc3\xa4 tuloksia on saatu vanhempien ja nuoren opastuksesta s\xc3\xa4\xc3\xa4nn\xc3\xb6llisten nukkumaanmenoaikojen noudattamiseen riitt\xc3\xa4v\xc3\xa4n unen takaamiseksi nuorelle. T\xc3\xa4m\xc3\xa4 voi liitty\xc3\xa4 my\xc3\xb6s kognitiivis-behavioraaliseen terapiaan.'